**Rhwystro Brecsit**

**Maniffesto’r Democratiaid Rhyddfrydol, Etholiad Ewrop 2019**

1. **Cyflwyniad**

**Mae pob pleidlais i’r Democratiaid Rhyddfrydol yn bleidlais i atal Brecsit ac i aros yn yr Undeb Ewropeaidd.** Credwn yn angerddol fod Prydain yn gryfach fel rhan o’r Undeb Ewropeaidd ac rydym ni wedi bod yn flaen y gad pan ddaw i frwydro i roi’r gair olaf ar y cytundeb Brecsit i’r bobl.

Gweledigaeth y Democratiaid Rhyddfrydol ar gyfer Prydain yw gwlad sydd wedi parhau wrth galon Undeb Ewropeaidd ddeinamig. Gwlad lle gall pawb fforddio rhywle i fyw, mewn cymdogaeth ddiogel, lân a chyfeillgar. Gwlad lle mae gofal iechyd a chymdeithasol o ansawdd uchel, gofal plant o ansawdd dda, addysg gydol oes, trafnidiaeth ddbynadwy ac aer glan oll yn ran o’r cytundeb rhwng y llywodraeth a dinasyddion. Gwlad gyda gwleidyddiaeth newydd – yn mynd i’r afael â grym a braint sydd wedi eu gwreiddio’n ddwfn a sicrhau bargen deg i bawb.

Nid yw pwysigrwydd aelodaeth y Deyrnas Unedig o’r Undeb Ewropeaidd erioed wedi bod yn fwy amlwg. Y mae’r cywilydd cenedlaethol o Frecsit Theresa May yn rhoi cymaint o bethau mewn perygl – y Gwasanaeth Iechyd Gwladol, ein gwasanaethau cyhoeddus, swyddi ar hyd a lled y wlad, heddwch yng Ngogledd Iwerddon, undod y Deyrnas Unedig a’n enw da byd eang fel gwlad sy’n hyderus ac yn edrych am allan.

Dydi Theresa May ddim yn malio am yr Arhoswyr– a dydi hi ddim yn malio am y sawl a bleidleisiodd tros adael ychwaith. Am bron i dair mlynedd mae wedi bod yn obsesiwn ganddi hi i geisio prynu cefnogaeth adain dde’r blaid Geidwadol.

Mae’r cytundeb y mae hi wedi ei roi gerbron yn dangos pa mor niweidiol a chostus fydd Brecsit, yn gwbl groes i’r celwyddau y bu’r ymgyrch Gadael yn eu palu. Y mae hefyd yn amlwg na chaiff llawer o’r rhesymau a barodd i bobl bleidleisio tros adael– pryderon am faint o arian sy’n cael ei wario ar y gwasanaeth iechyd, dicter ynglŷn â’r anghydraddoldeb sydd ar gynnydd ar hyd a lled y wlad, yr ymdeimlad o gael eu gadael ar ôl mo’u datrys gan Brecsit, yn wir bydd yn gwneud y pethau hyn i gyd yn waeth.

**Bu’r Ceidwadwyr yn treulio hanner degawd yn ceisio plesio UKIP a Nigel Farage. Mae gan Jeremy Corbyn ei weledigaeth ei hun o Brexit. Y gwir amdani yw prun ai ydyw’n un Coch Llafur neu’n un Glas Ceidwadol, mae Brecsit yn ddrwg i’r DU.**

Pam ddylai Prydain fod yn dlotach? Pam ddylai ein Gwasanaeth Iechyd ei gael yn anodd i gael gafael yr y meddyginiaethau y mae ei angen? Pam ddyliwn ni aberthu cyfleoedd ein plant a’n wyrion i fyw, gweithio a charu ble bynnag a fynnant yn Ewrop? Pam ddyliwn ni danseilio’r frwydr i rwystro cynhesu byd eang? Pam ddyliwn ni beryglu chwalu ein safonau bwyd er mwyn bodloni allforwyr Americanaidd? Pam ddyliwn ni droi ein cefnau ar ein cymdogion agosaf? Pam ddyliwn ni beryglu’r heddwch yng Ngogledd Iwerddon y gweithwyd mor galed i’w sicrhau? Pam ddyliwn ni beryglu cynnydd mewn gwleidyddiaeth genedlaetholgar sy’n creu rhaniadau?

**Digon yw digon. Mae’r Democraiaid Rhyddfrydol yn mynnu gwell na Brecsit.**

Does dim rhaid iddi fod fel hyn. Gallwn roi stop ar Brecsit drwy Bleidlais y Bobl. Gallwn aros fel grym sydd yn arwain o fewn yr Undeb Ewropeaidd, yn llunio ei ddyfodol gyda’n ASE’au yn eistedd wrth y bwrdd lle caiff penderfyniadau eu gwneud.

Gallwn ganolbwyntio ar greu gwlad lle caiff pawb y cyfle i ddod ymlaen mewn bywyd. **Yn lle gadael i Brecsit fynd â’r holl sylw yn ystod y ddegawd nesaf, gadewch i ni ganolbwyntio ar fynd i’r afael â newid hinsawdd, adeiladu’r systemau iechyd ac addysg gorau yn y byd a goresgyn yr anghydraddoldeb sy’n cyfyngu ar gyfleon cymaint o bobl mewn bywyd.**

Nid oes raid i bethau fod fel ag y maent ar hyn o bryd. Drwy weithio gyda’n gilydd, mae’n bosibl adeiladu dyfodol mwy disglair i bawb a chreu cymdeithas deg, rydd ac agored, gwlad unedig o fewn Ewrop unedig. Mae’r Democratiaid Rhyddfrydol yn mynnu gwell na’r hyn y gall Brecit fyth hyd yn oed ddechrau ei gynnig,

1. **Gwerthoedd Democrataidd Rhyddfrydol yw gwerthoedd Ewropeaidd.**

Ym mis Mai 2019, pan fyddwn yn pleisleisio ar gyfer cynrychiolwyr Prydain yn Senedd Ewrop, mae gennym ni i gyd ddewis sylfaenol i’w wneud. Pa fath o Brydain a pha fath o Ewrop yr ydym ni eisiau byw ynddi hi? A ydym ni am weithio o fewn yr Undeb Ewropeaidd i hyrwyddo rhyddid, llewyrch a sefydlogrwydd, neu a ydym ni am aros yn ein hunfan mewn cyfnod o genedlaetholdeb ac awdurdodyddiaeth?

Gweledigaeth y Democratiaid Rhyddfrydol yw un o Ewrop rydd, ddemocrataidd, entrepreneuraidd, lewyrchus, gynaladwy ac unedig sy’n agored i’r byd. Ewrop sydd wedi ei hangori yn y pedwar rhyddid symudedd i bobl, nwyddau, gwasanaethau a chyfalaf. Ewrop lle mae hawliau dynol, goruchafiaeth y gyfraith a democratiaeth yn berthnasol i bawb fel ei gilydd. Fel Democratiaid Rhyddfrydol rydym ni’n credo ynoch chi, yr unigolyn. Rydym yn ymddiried yn eich talentau, eich potensial a’ch ymdeimlad o gyfrifoldeb, a’ch haw li wneud eich dewisiadau eich hun mewn bywyd.

Rydym ni yn fwy na 500 miliwn o ddinasyddion o fewn yr Undeb Ewropeaidd. Am ganrifoedd, hyd yn oed wrth i wareiddiad Ewrop ffynnu, roedd rhyfeloedd, rhaniadau a gormes yn aml yn tarfu ar hynny. Yn ystod yn 20fed ganrif roedd Ewrop yn gyfandir a oedd yn dal wedi ei rannu gan furiau a ffosydd. Ond yn ystod y degawdau diwethaf rydym wedi bod yn cael gwared o’r rhwystrau a oedd yn ein rhannu.

Rydym wedi dysgu sut i gydweithredu, sut i wenud penderfyniadau gyda’n gilydd a sut i siapio ein dyfodol ein hunain. Fel Ewropeaid, rydym wedi creu dealltwriaeth a sefydliadau ar gyfer democratiaeth a chyfiawnder, ac mae gennym ni’n awr gyfrifoldeb i’w diogelu.

**Drwy weithio gyda’n gilydd, rydym wedi sicrhau heddwch a llewyrch ar ein cyfandir.**

Mae hon yn orchest ryfeddol; ni ddylid ei chymryd yn ganiataol. Mae’r Undeb Ewropeaidd yn ddelfryd gadarnhaol i lawer o bobl eraill yn y byd, yn esiampl i’w dilyn.

Mae hanes wedi ein dysgu mai urddas a rhyddid i bob unigolyn yw’r cerrig sylfaen ar gyfer heddwch, llewyrch a chynnydd. Drwy sefydliadau rhyddfrydol cryf, goruchafiaeth y gyfraith a barnwyr annibynol, mae’r Democratiaid Rhyddfrydol wedi ymrwymo i warchod a hyrwyddo hawliau dynol a sifil. Yn wyneb camddefnydd o rym gwleidyddol ac economaidd, rydym ni fel rhyddfrydwyr yn amddiffyn yr hawl diymwad i fywyd o allu pobl i benderfynu eu tynged eu hunain, beth bynnag fo’u tras neu eu credo, eu rhyw neu eu tueddiadau rhywiol. Rydym eisiau Ewrop sy’n falch o’i amrywiaeth ac sy’n gweithio er budd pawb. Credwn mai ein amrywiaeth yw ein cryfder.

Mae dadlau rhesymol, ymddygiad cyfrifol, parch tuag at dystiolaeth a goddefgarwch o wahanol safbwyntiau oll yn cryfhau cymdeithas yn ddifesur. Rydym ni eisiau cyfleoedd cyfartal a theg i bawb. Rydym ni eisiau gadael planet iach i genedlaethau’r dyfodol. Rydym ni’n ceisio grymuso pawb drwy addysg. Dylai pob unigolyn allu byw’r math o fywyd y mae’n ei ddewis.

**Fel Democratiaid Rhyddfrydol ni yw ceidwaid a gwerthoedd Ewropeaidd creiddiol hyn.**

Yn yr etholiad hwn pleidleisiwch am ASE’au Democrataidd Rhyddfrydol a fydd yn sefyll dros y gwerthoedd hyn. Bydd ein ASE’au yn ymuno â grwp grymus o ryddfrydwyr sy’n meddwl yn yr un ffordd. Cynghrair y Rhyddfrydwyr a’r Democratiaid dros Ewrop (ALDE). Gyda 68 o ASE’au yn y Senedd bresennol, y mae’r grŵp ALDE eisoes yn meddu ar ddylanwad allweddol ac mae’n mynd i dyfu ymhellach. Po fwyaf o Ddemocratiaid Rhyddfrydol fyddwn ni’n ethol, y mwyaf fyddwn ni’n gallu hyrwyddo’r gwerthoedd rhyddfrydol hyn.

Y rhain yw’r unig etholiadau lle gall cynrychiolwyr Democrataidd Rhyddfrydol gael eu hethol tros Gibraltar– fel rhan o ranbarth y De Orllewin. Pleidleisiodd y mwyafrif llethol o bobl Gibraltar i’r Democratiaid Rhyddfrydol (67%) yn etholiadau Ewrop yn 2014 ac rydym yn addo parhau i gefnogi eu hawliau i fewn Ewrop ac i benderfynu eu tynged eu hunain.

1. **Gwrthwynebu Poblyddiaeth ac Awdurdodaeth**

Mae Prydain a’r holl Undeb Ewropeaidd yn cael eu bygwth o bob tu gan rymoedd gwrth-ryddfrydol sydd ar gynnydd a chan barlys gwleidyddol. Mae mudiaadau awdurdodyddol, cenedlaetholgar a phoblyddol o fewn y DU a’r UE yn ceisio tanseilio’r feddylfryd agored, y lluosogrwydd a’r goddefgarwch y mae Prydain yn draddodiadol wedi eu hyrwyddo ac sydd yn cael eu rhannu wrth galon yr Undeb Ewropeaidd. Y mae’r grymoedd gwrth-ryddfrydol hyn yn annog gwrthdaro diwylliannol. Y maent am droi ein gwerthoedd rhyddfrydol wyneb i waered. Maent yn honni eu bod yn gwarchod ein rhyddid, ond y maent mewn gwirionedd yn cyfyngu arno. Maent yn honni amddiffyn ein diogelwch, ond yn lle hynny maent yn ein gwneud yn anniogel. Maent yn honni siarad ar ran y bobl, eto y maent yn difrio ac yn ymosod ar unrhyw un sy’n wahanol.

Heddiw rydym yn wynebu heriau enbyd. Brecsit; tangyflogaeth ymhlith yr ifanc; rhyfeloedd masnach posibl a diffyndollaeth; effaith chwyldroadol technoleg; yn enwedig deallusrwydd artiffisial; arferion masnachu annheg a’r heriau a ddaw yn sgil cystadeuaeth o du economïau sydd ar gynnydd fel Tseina; newid hinsawdd, agwedd elyniaethus Donald Trump tuag at NATO a diystyriaeth o Ewrop; Rwsia o dan Putin yn tanseilio diogelwch Ewrop ac yn gwenud ymosodiadau gydag arfau cemegol ar dir Prydain.

Wrth i’r byd newid, mae angen i’r Undeb Ewropeaidd arwain. Mae’r Democratiaid Rhyddfrydol am i Ewrop fod yn gryf, yn barod ac yn fodlon i weithredu, a bod ar flaen y gad pan ddaw i gynnydd yn y byd.

Mae’r etholiad Ewropeaidd hwn yn 2019 yn frwydr am enaid Ewrop a’n haddewid i’r genhedlaeth nesaf o Ewropeaid. Mae’r Democratiaid Rhyddfrydol a’n cynghreiriaid rhyddfrydol o fewn Senedd Ewrop bob amser wedi bod yn ddiwygwyr blaengar. Rydym ni eisiau arwain yr Undeb Ewropeaidd ymlaen ac addasu i realiti’r unfed ganrif ar hugain sydd yn prysur newid.

Drwy weithio gyda’n cymdogion yn Ewrop gallwn fanteisio ar globaleiddio a thueddiadau byd eang eraill er mwyn creu tŵf a swyddi yn y DU. Drwy ailhyfforddi gweithwyr a thapio i mewn i gyfleoedd economaidd newydd gallwn oresgyn yr heriau a gwneud yn siwr fod pawb yn cael budd ohonynt. **Gall yr UE herio’r modd mae corfforaethau byd eang yn cymryd mantais annheg o’u sefyllfa mewn modd na all Prydain ei wneud ar ei phen ei hun, er enghraifft mynd i’r afael ag osgoi trethi a chamddefnyddio data personol.**

Mae diffyndollaeth, sy’n ganlyniad anorfod i Brecsit, yn bygwth yr hyn mae’r Democratiaid Rhyddfrydol yn sefyll drosto. Y mae’n gwyrdroi gweithgaredd economaidd, gwneud gwledydd yn dlotach ac yn cloi’r gwledydd tlotaf allan o’r marchnadoedd cyfoethocaf, Fel rhyddfrydwyr, y mae’n ddyletswydd arnom i amddiffyn y manteision a ddaw yn sgil masnach rydd a theg. Y mae safle’r DU o fewn yr UE yn rhoddi i ni fwy o rym with drafod gwell cytundebau masnach nag y gallwn ni byth ei wneud ar ein pennau ein hunain. Gyda safonau uwch ar gyfer gweithwyr, lles anifeiliaid, ansawdd bwyd, gwarchod yr amgylchedd a gwrthwynebu llygredd.

.

Rydym ni eisiau hybu’r isadeiledd, buddsoddi mewn addysg a sefydlu fframwaith ar gyfer Ewrop ddigidol a fydd yn y pen draw yn gwneud bywyd yn well i bawb o fewn yr UE. Rydym ni eisiau symleiddio biwrocratiaeth ac adnewyddu’r cytundeb cymdeithasol fel y gall pawb yn Ewrop gymryd rhan mewn economïau cryf, ffynnianus a dyfeisgar.

1. **Rhyddid Symudiad**

**Un o’r rhesymau pam fod y Democratiaid Rhyddfrydol ym brwydro i gadw’r DU yn yr UE yw gan ein bod yn trysori rhyddid symudiad.** Y mae’n rhoi cyfle i bobl Ewrop i fod yn rhydd i weithio, bod gyda’u hanwyliaid, astudio ac ymddeol i rywle yn yr UE. Y mae’r cytundeb sydd gennym ni ar hyn o bryd fel aelodau o’r UE yn caniatau i’r DU gael rheolaeth ar ei ffiniau ac i allu atal troseddwyr ac unigolion peryglus eraill rhag dod i mewn yma.

Mae rhyddid symudiad wedi dod â manteision mawr iawn i’r DU, yn gymdeithasol, yn economaidd ac yn diwylliannol. Rydym ni’n lwcus i gael byw mewn Ewrop agored, lle gall pobl, nwyddau, gwasanaethau a chyfalaf symud yn rhydd. Credwn fod yr hunaniaeth Ewropeaidd yr ydym ni i gyd yn ei rannu yn cyfoethogi ein hunaniaethau Prydeinig, cenedlaethol a rhanbarthol.

Mae dinasyddion yr UE yn gwneud cyfraniad anferth i’r DU. Y mae yna 63,000 o bobl o’r UE yn gweithio yn y Gwasanaeth Iechyd yn Lloegr a 104,000 yn gweithio o fewn y sector gofal cymdeithasol i oedolion. At ei gilydd mae deg y cant o feddygon y Gwasanaeth Iechyd a saith y cant o’i nyrsus yn dod o wledydd yr UE a felly hefyd saith y cant o weithwyr gofal cymdeithasol. Y mae un o bob tri o’r meddygon o wledydd yr UE sy’n gweithio yn yr Alban yn ystyried gadael, gan waethygu’r argyfwng sy’n bodoli eisoes. Mae oddeutu 13,000 o athrawon ysgol yn yr DU yn ddinasyddion yr UE. Heb y bobl hyn o wledydd yr UE, fy fyddai’r gwasanaethau hyn o dan hyd yn oed fwy o straen nag y maent yn barod.

Mae rhyddid symudiad hefyd wedi galluogi diwydiannau creadigol, chwaraeon a thechnolegol Prydain i gael y dalent orau a’r disgleiriaf o’r UE, gan roddi cyfle i’r busnesau hyn i dyfu a chyfrannu tuag at fywyd a llewyrch yn y DU.

**Mae dinasyddion yr UE yn aelodau o’n cymunedau sy’n cael eu gwerthfawrogi,** a chredwn y dylent gael yr hawl i gymryd rhan lawn mewn bywyd sifig, gan gynnwys y gallu i sefyll am swyddi cyhoeddus a phleidleisio mewn refferenda, etholiadau lleol ac etholiadau cyffredinol. Fe fyddwn yn ymestyn yr hawliau hyn i holl ddinasyddion yr UE sydd wedi byw yn y DU am bum mlynedd neu fwy a byddwn yn annog aelod wledydd eraill yr UE y ymestyn yr etholfraint ar gyfer eu hetholiadau hwy yn yr un modd.

1. **Addysg iechyd, chyfleoedd i bawb**

**Mae lle’r DU o fewn yr UE wedi gwneud Prydain yn un o’r lleoedd gorau yn y byd i fyfyrwyr astudio a chael y sgiliau y maent eu hangen er mwyn rhoi’r cychwyn gorau posibl i’w bywydau gwaith.** Cyn y refferendwm, roedd prifysgolion y DU yn derbyn tua £730 miliwn y flwyddyn gan yr UE i’w wario ar ymchwil. Golyga aelodaeth o’r UE ei fod yn hawdd i academyddion o ansawdd rhyngwladol ddod i addysgu yn ein prifysgolion a throsglwyddo eu harbenigedd i fyfyrwyr Prydeinig.

Mae bod yn yr UE hefyd yn galluogi myfyrwyr o Brydain i gymryd rhan yn y cynllun Erasmus. Yn ystod 2015-16 aeth mwy na 40,000 o bobl o’r DU dramor ar y cynllun Erasmus+: mae’r cynllun wedi galluogi myfyrwyr fel y rhain i fyw ac astudio rywle yn yr UE ac y neu tro mae myfyrwyr eraill o’r UE wedi dod i’r DU, gan alluogi cyfnewid diwylliannol, ehangu gorwelion ac adeiladu perthynasau newydd. Drwy aros yn yr UE, bydd y Democratiaid Rhyddfrydol yn sicrhau y gall myfyrwyr o Brydain barhau i astudio ble bynnag a fynnant o fewn yr UE.

Mae’r UE hefyd yn ei wneud yn haws i bobl fel meddygon, nyrsus, milfeddygon a phenseiri weithio dramor drwy sicrhau fod eu cymwysterau yn cael eu cydnabod ar draws Ewrop. Bydd y Democratiaid Rhyddfrydol yn parhau i weithio er mwyn gwneud yn siwr fod rhagor o gymwyaterau a gaiff eu hennill mewn o aelod wlad yn cael eu cydnabod yn llawn yn y rhai eraill, gan gynnwys cynlluniau gradd ar y cyd.

Mae Cronfa Gymdeithasol Ewrop yn weithgar yn cefnogi pobl ifanc drwy wella mynediad ac integreiddiad i gyflogaeth, hunan-gyflogaeth, cynhwysedd cymdeithasol, addysg a hyfforddiant, cynlluniau hyfforddiant a phrentisaethau symudedd o ran swyddi a hyfforddiant, ymhlith pethau eraill. Mae pob un o’r aelod wladwriaethau yn gyfrifol am weithredu’r Gronfa hon a bydd y Democratiaid Rhyddfrydol yn brwydro er mwyn sicrhau fod llywodraeth y DU yn gwario’r arian yma lle mae hynny bwysicaf, gan gyrraedd y sawl sydd ei angen fwyaf.

Daw hefyd fanteision o ran iechyd a lles dinasyddion y DU drwy aelodaeth o’r UE. **Caiff ymchwil i driniaethau newydd ar gyfer afiechydon ei ariannu gan yr UE** a galluoga hyn i Brydain gael at driniaethau sydd ar flaen y gad cyn gynted ag y bo modd. Mae’r EU yn fodd o sicrhau cydweithrediad pwysig o ran cadw rheolaeth ar bandemigau, sydd yn raid wrth ymdrech ar draws ffiniau. A golyga’r Cerdyn Iechyd Yswiriant Ewropeaidd y gall dinasyddion y DU gael triniaeth feddygol yn hawdd pan yn ymweld â gwledydd eraill yr UE.

Mae’r DU yn mewnforio llawer o nwyddau meddygol o’r UE sydd yn hanfodol ar gyfer trin afiechydon. Rydym yn dibynnu ar ein haelodaeth o Euratom er mwyn cael gafael ar isotopiau ymbelydrol a gaiff eu defnyddio ar gyfer diagnosio a thrin cancr, rydym yn dibynnu ar fewnforio plasma gwaed– na elir ei gael o fewn y DU oherwydd y perygl o ffurf o CJD – o’r UE, ac mae’r DU hefyd yn ddibynnol ar yr UE am insiwlin. Mae bod yn rhan o’r UE hefyd yn golygu ein bod yn gallu cael meddyginiaethau newydd arloesol cyn gwledydd eraill y tu allan i’r bloc.

1. **Gweithio gyda’n gilydd i fynd i’r afael â’r argyfwng hinsawdd**

**Ni does undim yn fwy allweddol o ran cydweithredu gyda phartneriaid Ewropeaidd y DU na mynd i’r afael â’r argyfwng hinsawdd.** Mae gweithio drwy’r UE yn cryfhau llais y DU mewn trafodaethau rhyngwladol ac yn ein galluogi ni i osod safonau amgylcheddol uchel ar y cyd – a ellir a defnyddio yn eu tro fel ffordd o alw’r llywodraeth i gyfrif yn y wlad yma, er enghraifft ei hanallu i fynd i’r afael â llygredd aer gwenwynig a dŵr o ansawdd gwael.

Fe arweiniodd yr UE y byd i gytuno ar y targedau uchelgeisiol ar gyfer hinsawdd bydeang sy’n rhan o Gytundeb Paris, a fel rhan o’r UE mae’n rhaid i ni barhau i weithio i’w cyflawni, gan gynnwys cyflymu’r datblygiad o dechnolegau allyriadau isel, isadeiledd, cerbynau a chynnyrch ac adeiladu ar waith ASE’au Rhyddfrydol er mwyn gwneud yn siwr fod amcantion hinsawdd yn cael eu rhoi wrth galon holl strategaethau, cronfeydd ac asiantaethau yr UE. **Y Democratiaid Rhyddfrydol oedd a blaid wleidyddol fawr gyntaf i alw am Brydain ddi-garbon; credwn fod yn rhaid cwrdd â’r targed hwn erbyn 2045, gan gyfrannu tuag at UE ddi-garbon erbyn 2050.** Golyga cryfderau Prydain mewn gwynt alltraeth, cerbydau allyriadau isel a chyllid gwyrdd fod y DU mewn safle dd ai feithrin swyddi, tŵf a chystadleuedd tra ar yr un pryd warchod yr amgylchedd.

**Mae’r Undeb Ynni drwy’r holl UE yn helpu i wneud ynni yn fwy diogel, fforddadwy a chynaladwy.** Rydym ni’n awyddus i’w ddatblygu ymhellach er mwyn hyrwyddo mwy o fasnach mewn ynni gwyrdd rhwng gwledydd Ewrop a rhagor o fuddsoddiad mewn cydgysylltwyr trydan er mwyn gwarantu sicrwydd o ynni. Y mae System Fasnachu Allyriadau yr UE, y gyntaf o’i bath yn y byd, wedi bod yn gyfrifol am dorri ar allyriadau ar draws yr UE, ac fe fyddwn ni’n ei gryfhau, gan gynnwys drwy hynny ei ymestyn i awyrennau. Byddwn hefyd yn hyrwyddo safonau uwch o fewn yr UE ar gyfer effeithlonrwydd ynni a rhagor o fuddsoddiad yn hynny. Byddwn yn ymgyrchu am waharddiad ar ffracio drwy’r holl UE oherwydd ei effeithiau negyddol ar newid hinsawdd, y gymygfa ynni a’r amgylchedd leol.

Mae gwaith gan ASE’au Rhyddfrydol wedi sicrhau fod gofynion yr UE am effeithlonrwydd tanwydd wedi helpu i wneud cerbydau yn fwy gwyrdd, gan arbed arian i fodurwyr tra hefyd yn mynd i’r afael â llygredd; dylid cryfhau’r rhain ymhellach. Rydym yn gefnogol i ddefnyddio cyllid yr UE er mwyn hyrwyddo arloesedd mewn cerbydau di-garbon a rhai di-yrrwr ac isadeiledd megis pwyntiau trydanu. Rydym yn cefnogi datblygu dal a storio carbon ar gyfer prosesau diwydiannol, technolegau a strategaethau “allyriadau negyddol”, gan gynnwys ‘atebion hinsawdd naturiol’ megis coedwigoedd, a galluogi isadeiledd a thai i wrthsefyll effeithiau newid hinsawdd megis llifogydd yn well.

**Y mae’r UE yn arwain y ffordd yn fydeang pan ddaw i hyrwyddo effeithlonrwydd gydag adnoddau ac amddiffyn y moroedd a natur.** Fe fydd y Democratiaid Rhyddfrydol yn adeiladu ar y record yma drwy leihau’r defnydd o blasting, yn cynnwys drwy gytundeb newydd rhyngwladol rhwymedig, a thrwy dargedau mwy uchelgeisiol ar gyfer lleihau gwastraff a chynyddu’r ailddefnydd a’r ailgylchu o adnoddau naturiol. Byddwn yn cyflwyno dyletswydd cyffredinol o ofal am yr amgylchedd a hawliau dynol i gwmnïau ac asiantaethau’r sector cyhoeddus.

Byddwn yn sefydlu cynllun gweithredu uchelgeisiol ar draws yr UE ar ddadgoedwigo, yn cynnwys lleihau’r defnydd o nwyddau sy’n gysylltiedig â dinistr fforestydd bydeang megis olew palmwydd neu soya. Byddwn yn cefnogi ymdrechion caletach gan yr UE i herio’r fasnach anghyfreithlon ac anghynaladwy mewn pren, bywyd gwyllt, ifori, a physgod, arwain trafodaethau am gytundeb fel un Paris i achub bioamrywiaeth bydeang ar gyfer cenedlaethau’r dyfodol a sicrhau gwell amddyffyniad ar gyfer bywyd gwyllt, anheddau a chefn gwlad.

1. **Arloesedd sydd o fudd ac sydd yn ein uno**

Yn ein oes ddigidol ni, mae gallu cael at y rhyngrwyd yn hanfodol ar gyfer cyfleoedd cyfartal. Yn ein Ewrop ryddfrydol ni, fydd yna ddim ffiniau rhithiol. **Drwy’r UE, rydym wedi gwneud i ffwrdd â thaliadau crwydro ffonau symudol** a chyfyngu ar ‘geo-flocio’, fel y gall siopwyr Prydeinig brynu nwyddau a gwasanaethau o wefannau ar draws yr UE. Byddwn yn parhau i gryfhau hawliau trawsffiniol i gwsmeriaid.

Y mae’r UE eisoes wedi gwneud camau breision tuag at adeiladu Marchnad Sengl Ddigidol. Rydym ni eisiau gweithio o fewn yr UE i gwblhau hyn, gan fanteisio ar lawn botensial technolegau arloesol a gwneud yn siwr y gall pobl fwynhau’r un manteision digidol ble bynnag y maent yn yr UE. Fe fydd y Democratiaid Rhyddfrydol yn annog cystadleuaeth ymhlith cwmnïau yn y gofod digidol, a byddwn yn cefnogi’r defnydd llym o bwerau cystadleuaeth Ewropeaidd a’r DU i rwystro cwmïau technolegol mawr rhag cymryd mantais o gwsmeriaid ac i sicrhau arloesedd drwy gystadleuaeth.

Credwn mai’r UE ddylai fod y cyntaf i greu fframwaith gyfreithiol gadarn ar gyfer technolegau fel blocgadwyn, deallusrwydd artiffisial ac eraill i gael eu defnyddio yn yr economi a mewn bywyd cyhoeddus. Dylai deddfwriaeth fodd bynnag, ganolbwyntio ar y modd y caiff y technolegau newydd hyn eu defnyddio ac nid ar y technolegau sylfaenol eu hunain, gan y byddai hynny fel arall yn cyfyngu ar arloesedd a chreu ffyrdd newydd o’u defnyddio. Ein nod yw gwneud technoleg ddigidol yn y modd araferol o ddarparu gwasanaethau cyhoeddus, i gynyddu effeithlonrwydd a gwneud gwasanaethau yn fwy hygyrch.

Mae delio â’r materion o seiber-ddiogelwch, gwarchod data a phreifatrwydd yn flaenoriaethau o’r mwyaf. Ni ellir cael cymdeithas ddigidol heb i’r gofynion sylfaenol hyn gael eu cwrdd.

Busnesau bychain a chanoIig eu maint sydd yn gyfrifol am arloesedd yn aml a’r rhain yw asgwrn cefn llewyrch yn Ewrop. Byddwn yn parhau i hwyluso creu rhagor o swyddi drwy allu cael cyllid yn haws, rheolau symlach i gronfeydd buddsoddi er mwyn cefnogi busnesau newydd, arloesol ar hyd a lled Ewrop, gan annog gwybodaeth a throsglwyddo technoleg o brifysgolion a sefydliadau ymchwil, a mwy o gyfleoedd i entrepreneuriaid ifanc.

1. **Triniaeth Gyfartal i bawb yn Ewrop**

Tra bo cynnydd wedi cael ei wneud tuag at gydraddoldeb i ferched, lleiafrifoedd ethnig, pobl anabl a phobl LGBT+, mae yna lawer o heriau eto i’w goresgyn. Mae casineb tuag at fenywod a grwpiau lleiafrifol ar gynnydd – yn enwedig arlein – ac mae adroddiadau o droseddau casineb ar i fyny, gan gynnwys naid fawr yn nifer y troseddau casineb yn dilyn y bleidlais ar Brecsit yn 2016. **Rydym wedi ymrwymo i frwydro yn erbyn y math hwn o gamwahaniaethu, i hyrwyddo cydraddoldeb ac i fynd i’r afael â throseddau casineb.**

Mae’r UE yn gosod isafswm safon ar gyfer amddiffyn rhag camwahaniaethu ar sail rhyw, hunaniaeth rywiol, hil, anabledd a rhywioldeb. Rhaid i wladwriaethau sy’n tramgwyddo’r amddiffyniadau hyn wynebu sancsiynau.

Bydd y Democratiaid Rhyddfrydol yn parhau i ymgyrchu yn erbyn rhagfarn a chamwahaniaethu yn erbyn pobl LGBT+ drwy Ewrop gyfan a’r byd. Byddwn yn parhau i erfyn ar i holl wledydd yr Undeb Ewropeaiddi gynnig lloches i’r sawl sy’n ffoi oddi wrth erledigaeth oherwydd eu rhywioldeb neu eu hunianiaeth rywiol. Rydym ni wedi ymrwymo i hyrwyddo achos priodas gyfartal a sicrhau fod priodasau un rhyw yn cael eu cydnabod ar draws yr UE. Byddwn yn bod yr un fath ag aelod wladwriaethau eraill yr UE drwy sefydlu’r hawl i bobl roi “X” fel eu rhyw ar eu pasbortiau.

Mae trais ar sail rhyw ac aflonyddu rhywiol yn dal i fod yn broblem anferth mewn cymdeithas gyfoes ac rydym ni wedi ymrwymo i fynd i’r afael ag ef. Y mae brwydro yn erbyn trais tuag at fenywod yn flaenoriaeth i ni ac **rydym yn galw ar i holl aelod wladwriaethau’r UE, gan gynnwys y DU, i gadarnhau Confensiwn Istanbul a’i wneud yn ddeddf gwlad.** Hawliau dynol yw hawliau rhywiol ac atgenhedlu menywod a dylai pob menyw allu cael at ofal a gwasanaethau iechyd rhywiol ac atgenhedlu sy’n fforddadwy ac o ansawdd dda.

Rydym ni wedi ymrwymo i hyrwyddo cydraddoldeb ar sail rhyw a grymuso menywod a genethod, ac i weithio tuag at sicrhau’r un hawliau a chyfleoedd ar draws pob cyfran o gymdeithas, gan gynnwys cymryd rhan yn yr economi a gwneud penderfyniadau, waeth beth yw eu rhyw.

Mae angen i wledydd ar draws yr UE, gan gynnwys y DU, wenud mwy i hyrwyddo gwell cymryd rhan gan fenywod, pobl anabl a phobl o leiafrifoedd ethnig yn y farchnad lafur er mwyn elwa o’u holl botensial economaidd. Er mwyn gwneud cynnydd pellach, mae angen asesiad parhaus o effeithiolrwydd y polisïau ac arfreion yn y gweithle sydd yn bod ar hyn o bryd. Dim ond gyda phenderfyniad a pharhau i ganolbwyntio y gall gwledydd Ewropeaidd wneud yn siwr fod yr holl boblogaeth yn cael eu trin yn gyfartal.

Rydym yn gwrthwynebu yn gryf pob ffurf ar hiliaeth, rhaniadau o fewn cymdeithas a chasineb tuag at fodau dynol. Rhaid rhoi terfyn ar unrhyw ffurf ar drais yn erbyn pobl ar y seiliau hyn. Rydym ni eisiau gweithio gyda phartneriaid Ewropeaidd i gryfhau cyfundrefn loches yr UE er mwyn amddiffyn y sawl sy’n ffoi o erchyllterau rhyfel ac erledigaeth.

1. **Y DU yn arwain drwy’r UE**

Caiff llais Prydain mewn materion tramor eu gryfhau yn fawr gan aelodaeth o’r UE. Y mae’n ein galluogi i ddylanwadu ar agwedd yr UE tuag at weddill y byd ynglŷn â diogelwch, yr amgylchedd, masnach a hawliau dynol. **Mae Prydain mewn llawer gwell safle i fod yn ddylanwadol yn fydeang drwy gydweithio gyda’i phartneriaid o fewn yr UE nag y gall hi ar ei phen ei hun.**

Ein dymuniad ni yw gweld yr Undeb Ewropeaidd, drwy weithredu ar y cyd, yn parhau i fod yn actor cryf ar y llwyfan rhyngwladol. Mewn amgylchedd geowleidyddol sy’n newid yn gyflym, fe ddylai’r UE chwarae swyddogaeth fydeang bwysig, gan ddatblygu ymhellach rym enfawr yr UE yn economaidd ac o ran gwneud rheolau a’i galluoedd diplomyddol cynyddol ar y cyd.

Mewn cyfnod pan mae cyllidebau amddiffyn yn cael eu gwasgu ac o alluoedd costus, gyda’r Unol Daleithiau o dan Trump yn llai parod i arwain y ffordd o ran amddiffyn y gorllewin, mae cydweithrediad dyfnach yn hanfodol os yw pwerau Ewrop i gadw at eu galluoedd milwrol sylweddol i warchod rhag ansicrwydd yn y dyfodol. Mae hyn yn gofyn am ragor o feddwl strategol a chydweithrediad gan aeolodau o NATO o fewn Ewrop ac aelod wladwriaethau’r UE ond gyda seneddau cenedlaethol yn parhau i benderfynu pryd i ddanfon allan eu lluoedd arfog cenedlaethol a’r defnydd o rym milwrol.

Credwn fod yn rhaid i’r UE barhau i chwarae ran arweiniol o ran cydweithredu gyda datblygiad er mwyn sicrhau datblygiad cynaladwy ac hyrwyddo democratiaeth, hawliau dynol, heddwch a diogelwch ar hyd a lled y byd. **Y mae Democratiaid Rhyddfrydol wedi dangos arweiniad ar ddatblygiad drwy sicrhau ymrwymiad cyfreithiol gan y DU i roddi 0.7 y cant o’i hincwm cenedlaethol tuag at dymorth datblygu.** Er mwyn defnyddio adnoddau aelod wladwriaethau’r UE yn y modd gorau posibl, byddwn yn ceisio cael mwy o bwyslais ar ansawdd prosiectau a rhaglenni datblygu, a gwell cydweithrediad o fewn yr UE. Yn y ffordd yma gallwn ni hyrwyddo buddiannau diogelwch Ewrop a’n gwerthoedd dyngarol.

Rydym yn condemnio’r modd y mae Rwsia o dan Putin yn parhau i fod wedi cipio a meddiannu’r Crimea a’i ymddygiad ymosodol yn Nwyrain yr Wcrain, yn groes i gyfraith ryngwladol. Galwn ar i’r UE fod yn fwy cefnogol i’r llywodraeth yn yr Wcrain sydd wedi cael ei hethol yn ddemocrataidd ac i’r UE barhau gyda’i sancsiynau economaidd yn erbyn Rwsia.

1. **Brwydro trosedd a gwarchod rhyddid ar draws ffiniau**

**Golyga aelodaeth o’r UE fod gan yr heddlu yn y DU well gallu i’n cadw ni’n ddiogel.** Ni fyddai heddluoedd Prydain yn gallu defnyddio’r Gwarant Arestio Ewropeaidd (EAW) y tu allan i’r UE – sydd wedi galluogi’r DU er enghraifft i ddod ag Osman Hussain, a geisiodd fomio gorsaf danddaearol yn Llundain, yn ôl i’r wlad i wynebu cyfiander. Cyn yr EAW roedd y DU yn ystraddodi llai na UK 60 o bobl i’r UE bob blwyddyn ac mewn un achos eithafol fe gymerodd hi ddeng mlynedd i ystraddodi rhywun a oedd yn cael ei amau o derfysgaeth i Ffrainc; oddi ar ei gyflwyno mae’r EAW wedi galluogi’r DU i ystraddodi ymhell dros 12,000 o bobl a amheuid o droseddau i’r UE. **Mae arweiniad Prydain o fewn Europol wedi chwalu gangiau a oedd yn ymwneud â chaethwasiaeth fodern, cymryd mantais o blant yn rhywiol a throsedd seibr.**

Dyletswydd gyntaf llywodraeth y DU yw sicrhau diogelwch dinasyddion Prydeinig . Byddwn yn parhau i weithio’n agos gyda’n cymdogion yn Ewrop i atal terfysgaeth, gan gynnwys drwy Europol a threfniadau eraill ar gyfer casglu gwybodaeth. Dim ond drwy’r UE y gallwn ni amddiffyn ein economiau a’n cymdeithas yn llwyddiannus yn erbyn bygythiadau megis ymosodiadau seibr, cuddio arian, twyllau treth ac ymgyrchoedd camwybodaeth.– gan gynnwys rhai sydd wedi eu bwriadu i danseilio ein democratiaeth a’n etholiadau.

Mae’r UE yn gwarantu’r rhagdybiaeth o ddieuogrwydd a’r hawl i brawf teg, rheolaeth unigolion dros eu data personol eu hunain, ac amddiffyn yn erbyn camwahaniaethu. Rhaid defnyddio sancsiynau pryd bynnag na chaiff yr hawliau hyn eu cynnal, a rhaid i gyllid gan yr UE fod yn ddibynnol ar oruchafiaeth y gyfraith.

1. **Buddsoddi ar gyfer y dyfodol: arloesedd, amaeth a datblygiad rhanbarthol**

O fewn yr UE, fel ag yn y DU, mae Democratiaid Rhyddfrydol wedi ymrwymo i wario arian y trethdalwyr mewn modd mor effeithlon â phosibl. Mae hi’n bwysig i reoli’r holl arian Ewropeaidd mewn modd mwy effeithiol er mwyn sicrhau fod cyllideb yr UE yn cyflawni pethau ar y materion sydd o bwys i ddinasyddion ac sy’n darparu gwerth ychwanegol. Cyn gofyn y cwestiwn o “faint?”, mae Democratiaid Rhyddfrydol yn gyntaf eisiau ateb y cwestiynau o “i beth?” a “sut?”

Byddai ASE’au Democrataidd Rhyddfrydol hefyd yn ceisio gwella democratiaeth ac effeithlonrwydd ymhlith sefydliadau’r UE**. Credwn mai un man cyfarfod ddylai Senedd Ewrop ei chael – Brwsel.** Hoffwn weld mwy o dryloywder mewn trafodaethau a phleidleisio o fewn y Cyngor Ewropeaidd, a Chyngor yr UE. Rydym hefyd am wneud yn siwr fod Aelodau Seneddol Prydeinig yn well am ddal gweinidogion llywodraeth y DU i gyfrif am benderfyniadau y maent yn eu gwneud ar ein rhan ym Mrwsel. Dylai’r Prif Weinidog a gweinidogion eraill wneud datganiad i Dŷ’r Cyffredin yn nodi amcanion y llywodraeth cyn pob cyfarfod o’r Cyngor, yn ogystal â datganiad wedyn, ac fe ddylai pwyllgorau dethol y Senedd gymryd arweiniad o ran craffu ar ddeddfwriaethEwropeaidd o fewn eu meysydd arbenigol.

Mae’r UE yn allweddol pan ddaw i ariannu ymchwil a hwyluso cydweithrediad mewn ymchwil ar draws Ewrop. Mae’r UE wedi rhoi €75 biliwn rhwng 2014 a 2020 er mwyn cefnogi Horizon 2020. Mae wedi galluogi gwyddonwyr o’r DU i weithio gyda phartneriaid ledled Ewrop er mwyn gwella bywydau pobl ar draws yr UE: mynd i’r afael â newid hinsawdd, amddiffyn cyflenwadau bwyd a gwella iechyd a lles. Mae’r Comisiwn Ewropeaidd eisiau i’r cyllid ar gyfer Horizon Ewrop, sy’n rhedeg o 2021 hyd 2027, i godi i €100 biliwn. Fel aelod o’r UE, fe fyddai’r DU yn elwa llawer iawn o’r cyllid ychwanegol yma. Oddi allan iddi hi, fe fyddai’n rhaid i’r DU dalu fesul un er mwyn gallu cymryd rhan mewn prsoiectau Horizon Ewrop. Mae’r Democratiaid Rhyddfrydol yn gwybod ein bod yn well ein byd o fewn yr UE lle mae’r DU yn chwarae rhan flaenllaw mewn ymchwil ac arloesedd.

Rydym yn cefnogi buddsoddiadau mewn arloesedd ac ymchwil, newid technolegol, diogelwch, brwydro newid hinsawdd a gwarchod yr amgylchedd a mynd i’r afael â diweithdra ymhlith yr ifanc fel blaenoriaethau allweddol ar gyfer cyllideb yr UE. Hoffem weld yr UE yn gwneud mwy o ddefnydd o fenthyciadau neu warantau er mwyn annog cyfalaf preifat a gwobrwyo arloesedd.

**Mae’r UE wedi chwarae rhan allweddol o ran cefnogi ffermwyr y DU a gwarchod cefn gwlad.** O dan y Polisi Amaethyddol Cyffredin (CAP), mae ffermwyr y DU yn derbyn cefnogaeth i’w hincwm y maent ei wir angen; mae cyllid yr UE hefyd yn cefnogi datblygiad gwledig a chynlluniau i wella’r amgylchedd. Yn ogystal â hyn, mae rhwyddineb masnachu gyda’r UE yn cynnig marchnad allforio hanfodol i ffermwyr Prydain.

Credwn fod rhagor o le i wella yn y ffordd y caiff cymorthdaliadau amaethyddol y DU eu dosbarthu i ffermwyr i’w helpu i gwrdd â nodau o ran cynaladwyaeth a chynnal cefnogaeth incwm i’r ffermwyr sydd ei angen. Byddem yn gwella ac yn ailfeddwl cymorthdaliadau amaethyddol mewn modd sylweddol er mwyn sicrhau fod y CAP yn gwobrwyo ffermwyr am leihau nwyon tŷ gwydr tuag at lefelau net o zero a ffermio mewn modd cynaladwy. Rydym am weld polisi amaethyddol sydd wedi ei symleiddio a’i foderneiddio sydd yn gwobrwyo arloesedd, entrepreneuriaeth, adnewyddu o genhedlaeth i genhedlaeth a chynaladwyaeth mewn ffermio, gan raddoli taliadau er mwyn amddiffyn ffermydd bychain. Dylid targedu cefnogaeth hefyd er mwyn brwydro yn erbyn heriau fel gwrthsefyll gwrthmeicrobaidd, a hyrwyddo dulliau amaeth amgen ac sy’n gyfeillgar tuag at yr amgylchedd. Dylai diwygiadau o fewn y DU gael eu cytuno rhwng y pedair llywodraeth, gan gynnwys Llywodraeth yr Alban, Llywodraeth Cymru a Gweithgor Gogledd Iwerddon mewn penderfyniadau.

**Byddai Democratiaid Rhyddfrydol yn amddiffyn a chynnal diwydiant pysgota Prydain** drwy beidio â gadael i hawliau pysgota gael eu haberthu ar draul meysydd polisu eraill, a byddwn yn gweithio gyda’r diwydiaant a budd-ddeiliaid eraill er mwyn datblygu cynllun cenedlaethol ar gyfer pysgodfeydd cynaladwy. Byddwn yn gweithio i wella’r Polisi Pysgodfeydd Cyffredin er mwyn sicrhau ei fod yn cyflawni’r amcanion economaidd ac amgylcheddol angenrheidiol.

Mae aelodaeth o’r UE wedi bod yn ffynhonell allweddol o gefnogaeth i ardaloedd gweldig ar arfordirol y DU. Mae cronfeydd strwythurol yr UE wedi fod o fudd arbennig i Gernyw a Chymru lle mae’r gwariant rhwng 2014–2020 wedi bod oddeutu £900 y pen yn y naill a £700 y pen yn y llall. Yr UE hefyd yw un o brif gyllidwyr gwaith i warchod cynefinoedd naturiol a safleoedd hanesyddol, sydd yn asgwrn cefn i’r diwydiant twristaidd mewn ardaloedd gwledig ac arfordirol. Byddai aros yn yr UE yn sicrhau fod cenhedloedd a rhanbarthau’r DU yn parhau i elwa o’r cronfeydd hyn.

Mae’r Ceidwadwyr wedi methu â chyflawni eu haddewid o ‘Bwerdy i’r Gogledd’ ac maent wedi cael gwared o brosiectau mawr mewn lleoedd eraill. Byddwn yn parhau i hyrwyddo Pwerdy’r Gogledd a’r “Midlands Engine” a byddwn yn buddsoddi adnoddau cyfalaf sylweddol mewn prosiectau isadeiledd ar draws Gogledd a Chanolbarth Lloegr.

**Hyd yn oed os na fydd Brecsit yn digwydd, achosir difrod anferth yn barod gan yr ansicrwydd sy’n gysylltiedig ag ef. Bydd y Democratiaid Rhyddfrydol yn creu Cronfa Gefnogaeth Brecsit argyfwng o o leiaf £7.5 biliwn i gefnogi’r sawl a gaiff eu heffeithio gan yr ansicrwydd yma.** Bydd hyn yn llinraru’r colli swyddi, gan gefnogi gweithwyr y DU a gaiff eu gwneud yn ddiwaith o ganlyniad i fusnesau yn gadael y DU, ac yn cau i lawr neu dorri’n ôl o ganlyniad i effeithiau Brecsit, a chynnig i weithwyr y cyfle i dderbyn cyngor neu ailhyfforddiant i’w helpu i gael Gwaith neu gychwyn busnes newydd.

1. **The Y DU fel rhan o Ewrop mwy rhyddfrydol**

Credwn fod y DU yn gryfach fel rhan o’r DU. Rydym ni eisiau rhwystro Brecsit ac yn lle hynny ganolbwyntio ar greu gwlad lle mae gan bawb y cyfle i ddod ymlaen mewn bywyd.

Gan weithio gyda’n cymdogion ar draws yr UE, mae’r Democratiaid Rhyddfrydol am i’r UE barhau i arwain y ffordd o ran mynd i’r afael â bygythiadau bydeang fel newid hinsawdd, terfysgaeth, gwrthdaro seibr a throsedd wedi ei drefnu. Rydym ni’n dathlu amrywiaeth ac yn gwneud safiad dros hawliau a rhyddid sylfaenol dinasyddion ar draws cyfandor Ewrop. Mae’n rhaid i ni amddiffyn rhyddid symudiad a’r farchnad sengl, fel gall ein Gwasanaeth Iechyd allu cael y meddygon, nyrsus a’r meddyginiaethau yr ydym ni i gyd eu hangen, a fel y gall dinasyddion elwa o’r cyfleoedd i weithio a byw ar draws yr holl gyfandir. Gall yr UE fanteisio ar botensial arloesedd a’r chwyldro dechnolegol a digidol. Drwy gydweithredu, gallwn ddefnyddio grym yr UE yn ei chyfanrwydd i herio’r modd mae corfforaethau rhyngwladol yn cymryd mantais o’u grym fel osgoi trethi corfforaethol, a sicrhau cytundebau masnach sy’n hyrwyddo safonau uchel o ran gwarchod yr amgylchedd, amodau gwaith, lles anifeiliaid a diogelwch bwyd.

**Rydym ni eisiau Ewrop lle gellwch chi lwyddo. Ewrop ryddfrydol.**

Perthnasedd: Mae’r manifesto yma’n cynnwys polisi’r Democratiaid Rhyddfrydol Ffederal Pan ddaw i faterion lle mae grym wedi ei ddatganoli i’r Alban a Chymru, polisïau’r Democratiaid Rhyddfrydol yn yr Alban a Cymru sy’n berthnasol.

ISBN: 978-1-910763-68-1

Gellir dod o hyd i’r maniffesto yma arlein ar

www.libdems.org.uk/europeanmanifesto

Am wybodaeth bellach ynglŷn â chael copïau o’r manifesto yma mewn ffurfiau eraill a wnewch chi e-bostio help@libdems.org.uk os gwelwch yn dda.

Wedi ei gyhoeddi a’i hyrwyddo gan Nick Harvey ar ran y Democratiaid Rhyddfrydol y ddau yn at 8-10 Great George Street, Llundain SW1P 3AE

Wedi ei argraffu gan: Full Spectrum Print Media Ltd, 10 Honywood Business Park, Honywood Road, Basildon SS14 3HW

**Wedi ei ddylunio a’i osod gan Louise Tait,**

**Think Publishing, www.thinkpublishing.co.uk**